b"\n_START_ARTICLE_\n130 K 90-60\n_START_SECTION_\nHistoria\n_START_PARAGRAPH_\nTykin kehitysty\xc3\xb6 oli alkanut Tampellassa 1960-luvulla 122 mm tykin (122 K 60) suunnittelusta. Tykki\xc3\xa4 oli tarkoitus tuottaa jopa 150 kappaleen er\xc3\xa4 Suomen puolustusvoimille, mutta kustannussyist\xc3\xa4 valituksi tulikin neuvostoliittolainen D-30 (122 H 63). Lis\xc3\xa4ksi 122 K 60 oli Puolustusvoimien mielest\xc3\xa4 liian raskas. Tykki\xc3\xa4 tuotettiin kuitenkin prototyyppikappaleen lis\xc3\xa4ksi 15 kappaletta Puolustusvoimille._NEWLINE_1980-luvulla rannikkotykist\xc3\xb6n uudistamisen ja uuden 130 53 TK:n sek\xc3\xa4 130 K 54:ien rannikkotykkik\xc3\xa4ytt\xc3\xb6\xc3\xb6n siirt\xc3\xa4misen my\xc3\xb6t\xc3\xa4, rannikkotykist\xc3\xb6n p\xc3\xa4\xc3\xa4kaluston kaliiperin vaihtuessa 130 millimetriin, p\xc3\xa4\xc3\xa4tettiin my\xc3\xb6s 122 K 60 putkittaa uudelleen 130 mm putkilla ja siirt\xc3\xa4\xc3\xa4 tykit rannikkotykkik\xc3\xa4ytt\xc3\xb6\xc3\xb6n. Putkien vaihtamisen 15:een tuotantosarjan tykkiin toteutti Vammas, johon konkurssiin mennyt Tampella oli 1980-luvulla liitetty._NEWLINE_Tykin k\xc3\xa4ytt\xc3\xb6tarkoitus oli toimia liikkuvana rannikkotykkin\xc3\xa4. Sen saattoi asentaa rannikkolinnakkeiden kiinteisiin tuliasemiin tai k\xc3\xa4ytt\xc3\xa4\xc3\xa4 tavallisen kentt\xc3\xa4tykin tapaan maahan kiilaamalla._NEWLINE_Puolustusvoimat poisti tykit museoimalla tai myym\xc3\xa4ll\xc3\xa4 ne ker\xc3\xa4ilij\xc3\xb6ille vuonna 2006. Nyky\xc3\xa4\xc3\xa4n yksi 130 K 90-60 on esill\xc3\xa4 Museo Militariassa H\xc3\xa4meenlinnassa ja yksi Rys\xc3\xa4karin linnakkeella.\n_START_SECTION_\nOminaisuudet\n_START_PARAGRAPH_\nTykin putki on kaliiperiltaan 130 millimetri\xc3\xa4, ja sen pituus ilman suuhidastinta on 52,7 kaliiperia (6850 mm). Putken p\xc3\xa4\xc3\xa4ss\xc3\xa4 on suuhidastin, joka on malliltaan samanlainen kuin 130 K 54:ss\xc3\xa4 oleva lieri\xc3\xb6suuhidastin. Rihloja on 40 kappaletta, rihlatun osan pituus on 44 kaliiperia (5746,5 mm) ja rihlannousu on oikeak\xc3\xa4tinen 5\xc2\xb058' eli 1/30 kaliiperia._NEWLINE_Sulku on 122 K 60:n ja muiden Tampellan suunnittelemien tykkien tapaan toteutettu vaakatasossa liikkuvalla puoliautomaattisella kiilalla, ja sen tiivistys tapahtuu ampuessa messinkihylsyn avulla. Per\xc3\xa4ytyvien osien massa on yhteens\xc3\xa4 2865 kg._NEWLINE_Ampumatarvikkeena on ven\xc3\xa4l\xc3\xa4ismallinen 130 mm sirpalekranaatti 53-OF-482M (kranaatin massa 33,4 kg, ampumatarvikkeen suomalainen nimike KTA 5011) tai suomalainen 130 mm per\xc3\xa4virtausyksikk\xc3\xb6inen merimaalikranaatti, kartussilaukauksella. Kartussin hylsyn pituus on 846 mm ja hylsyn massa 11,35 kg. Koko kartussin massa on t\xc3\xa4yspanoksella 25,7 kg, josta panoksen ruudin osuus on 13,0 kg. Sirpalekranaatin l\xc3\xa4ht\xc3\xb6nopeus t\xc3\xa4yspanoksella on 860 m/s ja kantama noin 24 kilometri\xc3\xa4. Per\xc3\xa4virtausyksik\xc3\xb6llisen merimaalikranaatin kantama on noin 32 kilometri\xc3\xa4."